**Efesiërs 2:1-10**

**Lees ook Romeine 6:1-7**

**Tema: Om Christelik te lewe, is om in jouself te sterf sodat jy jou Godgegewe doel kan bereik.**

**Inleiding:**

Goeiemôre, broers en susters.

As mens is ons almal gebore met 'n diepgewortelde soeke na betekenis, na 'n doel. Ons jaag drome na, bou loopbane, stig gesinne, en probeer ons stempel afdruk.

Maar te midde van al hierdie strewes, bly daar dikwels 'n knaende vraag: Wat is die *uiteindelike* doel van my bestaan? Waarvoor is ék werklik geskep? En meer ontnugterend: Wat as ek daardie doel heeltemal mis?

Paulus neem ons vandag in Efesiërs 2 op 'n reis – 'n ontstellende, maar uiteindelik bevrydende, reis. Hy begin by die harde werklikheid van wie ons was sonder God, en dan lig hy die sluier om ons die onmeetlike rykdom van God se liefde en genade te wys. Vandag kyk ons na die kern van Christelik lewe: **Om Christelik te lewe, is om in jouself te sterf sodat jy jou Godgegewe doel kan bereik.**

Maak asseblief saam met my oop by Efesiërs 2:1-10, en ons lees ook Romeine 6:1-7.

God het ook `n doel met sy skepping. Onthou julle nog wat dit is?

Hy wil alles in die hemel en alles op aarde onder een Hoof verenig, nl. Jesus Christus.

Dit wil Hy doen sodat Hy die mens kan verlos van sy sonde en sodat hulle Hom kan eer as die Almagtige.

Die eerste hoofstuk van Efesiërs leer ons dat die Vader sy Seun aangestel het as die hoof van die kerk.

 Hy verklaar ons as sy liggaam.

En nou gaan Paulus verder in hoofstuk 2 om die spyker nog dieper in te slaan.

Hy wil hê dat die gelowiges moet besef uit watter penarie God hulle gered het, en hoe Hy uit liefde hul situasie omgedraai het.

**Wat is ons sonder God?**

Ons is dood.

Paulus begin deur vir die gelowiges uit die heidendom te sê dat hulle geestelik dood was.

In Grieks kan die woordjie dood ook beteken dat iets onbruikbaar of waardeloos is.

In die manier hoe hulle gelewe het, was hierdie mense dus nie vir God bruikbaar nie.

Hoekom nie? Paulus antwoord, “as gevolg van julle oortredings en sonde.”

Met oortredings word bedoel dat iemand nie rigting hou nie, maar oor die grense tree wat vir hom/haar gestel is – van die pad af, met ander woorde, sonde.

Die Grieks vir sonde hou verband met iemand wat met `n pyl en boog skiet maar die teiken mis.

Iemand wat sonde doen, mis die teiken, hy mis m.a.w. die doel waarvoor God hom geskep het.

`n Mens wat so lewe dat hy God se doel vir sy lewe mis, bereik die doel van iemand anders.

 Ja hy word volgens vers 2 gelei deur die vors van die onsigbare magte – Satan.

Paulus maak hier `n baie belangrike punt.

Daar is baie mense wat uit hulle geaardheid goed doen aan ander.

Hulle leef nie noodwendig sleg nie, en jy sou ver moet gaan om iets slegs van hulle te sê. Dink maar aan die miljarde dollers wat Moslems vir rampe stuur.

Die probleem is egter dat hierdie goeie werke vir God van geen waarde is nie, want so iemand mis sy doel.

Hy oortree die grense wat God stel, naamlik dat daar net een God is.

Daarom stel Paulus dit baie duidelik dat Satan in **almal** werk wat nie aan God gehoorsaam is nie.

Alhoewel Paulus tot nou toe gepraat het van **julle**, sluit hy homself en alle Jode in vers 3 in.

 Hy sê: “so het **ons** trouens vroeër ook **almal** gelewe”

Al is die Jode die volk wat God gekies het om vir die wêreld te wys hoe groot Hy is, het hulle hul ook deur die Satan laat mislei.

Maar deur van “ons” te praat, identifiseer Paulus homself en sy volksgenote met die gelowiges uit die heidenvolke.

Die een is nie beter as die ander nie, beide is geestelike dood en onbruikbaar op hul eie.

In die res van vers 3 gee hy dan die kenmerke van `n dooie en onbruikbare lewe:

* Sondige of natuurlike begeertes
* Gelei deur natuurlike luste
* Eie natuurlike gedagtes.

Wie is dus die middelpunt van so ‘n lewe? – niemand anders as die mens self nie.

En die resultaat: **“ons was niks anders as ander nie, en sou saam met hulle deur God gestraf moes word.”**

Met straf word hier nie `n eenmalige raps oor die vingers bedoel nie, nee Paulus bedoel die ewige pynigende woede van God tot in ewigheid.

Dit kom egter natuurlik vir ons om te dink aan al daardie mense wat God se doel vir hul lewens gemis het.

 Ons kan hulle gesigte voor ons sien, nie waar nie.

Vergeet van ander, broer en suster.

Sien jouself in daardie posisie, iemand wat eintlik bestem was om saam met al die ander wat nie in God glo nie, in die hel te brand.

Besef ons werklik die benarde posisie waarin ons sonder God sou wees?

 Besef ons dat ons verdien om dood te wees?

Sonder God in ons lewe is ons onbruikbaar, dood!

**Wat is die kenmerke van God?**

In vers 4 kry ons die draaipunt van die gedeelte.

 **“MAAR God is ryk in barmhartigheid en het ons innig lief.”**

Ons het nou net gehoor dat ons almal verdien om dood te wees, en tog......

 Paulus help ons om in verwondering voor ons God te staan.

Hier staan nie “maar as julle Sondae kerk toe gaan, as julle in liefde glo, as julle julle beste doen om goeie mense te wees, dan sal God ryk in barmhartigheid wees en julle innig lief hê nie.”

Nee God se liefde is oorvloedig, dit oortref ons pogings by verre.

Dit is onverdiende liefde en daarom die uitroep in vers 5 **“Uit genade is julle gered.”**

Wat doen God uit hierdie oorvloedige liefde?

 Hy maak ons lewend saam met Christus.

Vers 6: **“Hy het ons saam met Hom opgewek uit die dood en ons saam met Hom `n plek in die hemel gegee.”**

Saam met Hom! Hoekom is dit so spesiaal?

Luister na Ef. 1:22 **“aan Hom het God alles onderwerp, Hom bo alles verhef en Hom aangestel as hoof van die kerk.”**

Kinders van God het deur Jesus ook daardie posisie, om bo alle dinge opgelig te word.

 Met ander woorde, ons het nou reeds deel aan die hemelse heerlikheid.

Hoor jy hoe God sy kinders se identiteit van nutteloos en dood na lewend en bruikbaar verander?

Vers 7 leer ons hoekom God so genadig teenoor ons is: **sodat mense ook in die toekoms sou weet hoe groot sy genade in Jesus Christus is.**

Wat interessant is oor die woordjie liefde soos dit hier in vers 5 gebruik word, is dat dit dieselfde woord is wat die gelowiges gebruik het as hulle Nagmaal gevier het.

 Hulle het dit `n liefdesmaal genoem.

Ons het as gemeentes ook onlangs die wonderlike voorreg gehad om aan so `n liefdesmaal aan te sit.

Dit is God se liefdesmaal waardeur Hy ons ook in die toekoms herinner aan Sy oorvloedige liefde en genade wat hy aan ons bewys het deur sy Seun.

In vers 8 bevestig Paulus: **“Julle is inderdaad uit genade gered,’** en dan voeg hy by ‘**deur geloof.”**

Geloof is die bevestiging van God se oorvloedige liefde en genade, dit is hoe sy kinders daarop reageer.

Maar let op hoeveel klem Paulus in ves 8 en 9 plaas op die feit dat geloof `n vrye gawe van God is.

Hy gee dit aan die wat Hy liefhet, en dit kan op geen manier verdien word nie.

Enige gedagte wat daarom by my sou opkom dat ek as “kerkganger” enigsins beter en meer bruikbaar as iemand anders is, is misplaas, ons is niks beter nie.

Die enigste verskil is dat God ons bewus maak van sy oneindige liefde, en dat ons daarom in Hom roem, ŉ nuwe identiteit in Hom het.

**Wie is ons in God?**

Vers 10: **“God het ons gemaak wat ons is”**

Dink nou saam met my – wie het God ons gemaak?

 Wie het Hy jou gemaak?

Kom ons luister na die res van vers 10: **“ in Christus Jesus het Hy ons geskep om ons lewe te wy aan die goeie dade waarvoor Hy ons bestem het.”**

Ons is nou kinders wat aan God gewy is.

 Dit beteken ons behoort aan Hom – vir Hom moet ons wys dat ons dankbaar is.

Hoe doen ek dit – deur die **doel** te bereik waarvoor God my geskape het.

Die manier hoe ek lewe, die geesdrif waarmee ek elke uitdaging aanpak, my reaksie op terugslae, hoe ek weer terugkeer na my geskape identiteit as ek afdwaal – dit alles moet wys dat God sy doel met my bereik.

Is jy dalk onseker of jy God se doel vir jou lewe bereik het, en of jy dit dalk in die toekoms sal kan bereik?

Onthou dat God se bedoeling van die begin af was om hemel en aarde onder Christus bymekaar te maak.

Die vraag wat jy jouself dus moet afvra is of alles wat jy doen daarop wys dat jy nader aan Jesus jou hoof beweeg.

As jy kan weet dat jy in elke dag se aksie die goeie dade doen waarvoor God jou as sy kind bestem het, dan kan jy weet dat jy `n pyl in God se hand is wat die teiken tref.

 Hoe Hy oor jou voel behoort vir jou genoeg te wees.

**Slot:**

Broers en susters, ons het vandag gesien hoe diep ons val was sonder God – geestelik dood, verlore, teikens gemis.

Maar ons het ook die onbegryplike, oorvloedige liefde en barmhartigheid van ons God beleef, wat ons, uit pure genade en deur geloof, lewend gemaak het saam met Christus. Hy het ons nuwe identiteit geskep; Hy het ons bestem vir goeie dade!

Die tema van ons preek was: **Om Christelik te lewe, is om in jouself te sterf sodat jy jou Godgegewe doel kan bereik.**

Hierdie sterf aan die self is nie 'n eenmalige gebeurtenis nie, maar 'n daaglikse oorgawe. Dit is die keuse om op te hou probeer om ons eie lewensdoel te definieer en te jaag, en eerder toe te laat dat God se Gees ons lei om die dade te doen wat Hy reeds vir ons voorberei het.

Mag hierdie waarheid ons vandag diep in die hart raak: **Jy is nie per ongeluk hier nie. God het 'n unieke, goddelike doel vir *jou* lewe.** En selfs wanneer ons krom of skeef voel, wanneer ons dink ons mis die teiken, is dit juis God se genade wat ons reguit trek.

Laat ons dus nie langer lewe asof ons geestelik dood is nie. Laat ons elke dag vol vreugde en dankbaarheid kies om in Christus te lewe, Sy planne na te jaag, en Sy Naam te verheerlik in alles wat ons doen. Want in Christus sal die Vader ongetwyfeld Sy doel met elkeen van ons bereik.